Euroopa Kohtu (teine koda) 4. oktoobri 2024. aasta otsus (Cour d’appel de Monsi eelotsusetaotlus - Belgia) – Fédération internationale de football association (FIFA) versus BZ
(kohtuasi C-650/221, FIFA)
(Eelotsusetaotlus – Siseturg – Konkurents – Rahvusvahelise spordialaliidu kehtestatud reeglistik, mida ta rakendab oma liikmete abiga – Profijalgpall – Reguleerimis-, kontrolli- ja karistamispädevusega eraõiguslikud üksused – Reeglistik mängijate staatuse ja ülemineku kohta – Reeglid klubide ja mängijate vahel sõlmitud töölepingute kohta – Töölepingu ennetähtaegne lõpetamine töötaja poolt – Mängijale määratud hüvitis – Uue klubi solidaarvastutus – Karistused – Keeld väljastada mängija rahvusvahelist ülemineku sertifikaati ja registreerida teda seni, kuni töölepingu ennetähtaegse lõpetamisega seotud vaidlus on pooleli – Keeld registreerida teisi mängijaid – ELTL artikkel 45 – Töötajate liikumisvabaduse piiramine – Põhjendatus – ELTL artikkel 101 – Ettevõtjate ühenduse otsus, mille eesmärk on takistada või piirata konkurentsi – Tööturg – Mängija töölevõtmine klubi poolt – Klubidevaheliste jalgpallivõistluste turg – Klubide ja mängijate osalemine spordivõistlustel – Eesmärgil põhinev konkurentsipiirang – Erand)
Kohtumenetluse keel: prantsuse
Eelotsusetaotluse esitanud kohus
Cour d’appel de Mons
Põhikohtuasja pooled
Apellant: Fédération internationale de football association (FIFA)
Vastustaja: BZ
menetluses osalesid: Union royale belge des sociétés de football association ASBL (URBSFA), Sporting du Pays de Charleroi SA, Fédération internationale des footballeurs professionnels, Fédération internationale des footballeurs professionnels – Division Europe, Union nationale des footballeurs professionnels (UNFP)
Resolutsioon
ELTL artiklit 45 tuleb tõlgendada nii, et sellega on vastuolus reeglid, mille on vastu võtnud eraõiguslik ühendus, kelle eesmärk on muu hulgas reguleerida, korraldada ja kontrollida ülemaailmset jalgpalli, ja mis näevad ette:
esiteks, et elukutseline mängija, kes on töölepingu pool ja kes on selle lepingu ilma mõjuva põhjuseta lõpetanud, ning uus klubi, kes võtab ta pärast kõnealuse lepingu lõpetamist tööle, on solidaarselt vastutavad hüvitise maksmise eest, mida tuleb maksta endisele klubile, kus see mängija töötas, ja mis tuleb kindlaks määrata kriteeriumide alusel, mis on kas ebatäpsed või kaalutlusõiguse alusel kindlaks määratud, ilma objektiivse seoseta asjaomase töösuhtega või ebaproportsionaalsed;
teiseks, et juhul, kui elukutseline mängija võetakse tööle kaitseperioodil, mis tuleneb töölepingust, mis on lõpetatud, määratakse uuele klubile spordialane karistus, mis seisneb keelus registreerida kindlaksmääratud aja jooksul uusi mängijaid, välja arvatud juhul, kui ta tõendab, et ta ei ole ajendanud mängijat seda lepingut lõpetama, ja
kolmandaks, et selle lepingu lõpetamisega seotud vaidluse olemasolu takistab seda, et rahvuslik jalgpalliliit, mille liige on endine klubi, väljastab rahvusvahelise ülemineku sertifikaadi, mis on vajalik mängija registreerimiseks uues klubis, mille tagajärjel ei saa see mängija uue klubi nimel jalgpallivõistlustel osaleda,
välja arvatud juhul, kui on tõendatud, et need reeglid, nii nagu neid tõlgendatakse ja kohaldatakse Euroopa Liidu territooriumil, ei lähe kaugemale sellest, mis on vajalik, et saavutada eesmärk tagada klubidevaheliste jalgpallivõistluste reeglitele vastavus, säilitades profijalgpalliklubide mängijanimekirjade teatava stabiilsuse.
ELTL artiklit 101 tuleb tõlgendada nii, et sellised reeglid kujutavad endast ettevõtjate ühenduse otsust, mis on selle artikli lõikega 1 keelatud ja mille suhtes võib kohaldada nimetatud artikli lõikes 3 ette nähtud erandit, kui veenvate argumentide ja tõenditega on tõendatud, et kõik selleks nõutavad tingimused on täidetud.
____________
1 ELT C 35, 30.1.2023.